**Δύο μέτρα και σταθμά παντού: Η κυβέρνηση θυσιάζει την εμπιστοσύνη των πολιτών**

Η επικήρυξη με 100.000 ευρώ των δραστών της επίθεσης στον Πρύτανη της ΑΣΟΕΕ Δημήτρη Μπουραντώνη από τον Υπουργό Προστασίας του Πολίτη, έρχεται σε αισθητή αντίθεση με τη σωρεία δικαιολογιών και θεσμικής ανοχής που μετήλθε στην υπόθεση του (ακόμα) φυγόποινου Χρήστου Παππά.

Το ΜέΡΑ25 καταδίκασε την επίθεση στον Πρύτανη, αλλά μένουμε έκπληκτοι από τη διαφορά προτεραιοτήτων μεταξύ μιας επαίσχυντης πλην αναίμακτης επίθεσης,  και τη σύλληψη του υπαρχηγού μιας εγκληματικής οργάνωσης που βαρύνεται με πολύ αίμα, βαριά εγκλήματα και πολύ τρόμο.

Διορθώνουμε: ΔΕΝ μένουμε έκπληκτοι. Πρόκειται για την ίδια ακριβώς πολιτική χρήση δύο μέτρων και δύο σταθμών που χρησιμοποιεί η κυβέρνηση σε κάθε πεδίο, από την διαχείριση της δημόσιας τάξης μέχρι τη διαχείριση της πανδημίας.

 Στο βωμό μιας βραχύβιας και απατηλής «ιδεολογικής ηγεμονίας», η κυβέρνηση θυσιάζει κάτι πολύ σοβαρό: την εμπιστοσύνη των πολιτών, που φανερά πλέον βρίσκονται ένα βήμα πριν την καθολική αμφισβήτηση των κυβερνητικών πολιτικών.

Το κόστος θα είναι ανυπολόγιστο. Και σίγουρα θα υπερβαίνει τον Φαρ-Ουέστ κουμπαρά του κυρίου Χρυσοχοϊδη.